আমাদের সময়ের এক মেধাবী ছাপচিত্রী আনিসুজ্জামানের কাজের বিষয়ে নিবন্ধ রচনা করতে গিয়ে প্রাসঙ্গিক কথা ব্যাপ্ত করে বলার বিশেষ তাগিদ অনুভব করেছি। যদি থাম, দেয়াল, জানালা, দরজা, সিঁড়ি, ছাদের নগ্ন প্রকাশ পাঠের সুযোগ এ-শিল্পী না পেতেন, তাহলে কখনো তাঁর ছবিতে এসব কম্পোজিশন আমরা দেখতে পেতাম না। সম্প্রতি এজ গ্যালারিতে আনিস এক বিশাল প্রদর্শনীর আয়োজনে তাঁর পনেরো বছরের কাজ উপস্থাপন করেছেন। রূপের সংগঠন আর এর অন্তর্গত বিন্যাস ও ছন্দই দেখাতে চেয়েছেন এই শিল্পী। শুদ্ধ নিরপেক্ষ জ্যামিতি নয়, আনিসের কম্পোজিশন এই নগরের কথাই বলে। জ্যামিতিতে সিধা হতে গিয়ে ইউক্লিডের মাথা এখানে ডিশ টিভির কানেকশনের তারে জড়িয়ে পড়েছে। মহীয়ান দালানের পাশে তারের কু-লী কী যে কুৎসিত আচরণ করে! তবু তা আনিসের কম্পোজিশনের বদৌলতে নয়নাভিরাম হয়ে যায়।